Labrīt, godātie deputāti! Sāksim Latvijas Republikas Saeimas 2022. gada 10. februāra pirmo attālināto ārkārtas sēdi. Darba kārtībā - likumprojekta nodošana komisijām un izskatīšana pirmajā lasījumā. Saeimas Prezidijs ierosina Budžeta un finanšu (nodokļu) komisijas iesniegto likumprojektu “Grozījums Covid-19 infekcijas izplatības seku pārvarēšanas likumā” (Nr. 1345/Lp13) nodot Budžeta un finanšu (nodokļu) komisijai, nosakot, ka tā ir atbildīgā komisija. Vai deputātiem ir iebildumi pret likumprojekta nodošanu komisijai? Deputāti nav pieteikušies, iebildumu nav. Likumprojekts komisijai ir nodots. Sāksim likumprojektu izskatīt pirmajā lasījumā. Budžeta un finanšu (nodokļu) komisijas vārdā - deputāts Rihards Kozlovskis.
Cienījamā Saeimas priekšsēdētāja! Godātie kolēģi! Budžeta un finanšu (nodokļu) komisija savā sēdē izskatīja likumprojektu “Grozījums Covid-19 infekcijas izplatības seku pārvarēšanas likumā”. Faktiski ir viens būtisks grozījums. Tas ir saistīts ar iespēju paredzēt visām pašvaldībām 2022. gadā, kā tas bija arī iepriekšējos divos gados, attiecīgi noteikt... atsevišķu nomaksas termiņu, pārceļot uz vēlāku laiku nekustamā īpašuma nodokļa maksājumu termiņus. Līdz ar to, ja persona nomaksā nekustamā īpašuma nodokli tieši... tikai gada laikā, bet neievēro šo ceturkšņa principu, tad personai soda naudas netiek aprēķinātas un piemērotas. Komisija izskatīja un atbalstīja šo likumprojektu un, protams, lūdz arī noteikt tam steidzamību. Līdz ar to man ir lūgums atbalstīt šī likumprojekta steidzamību.
Paldies. Deputāti nav pieteikušies runāt par likumprojekta atzīšanu par steidzamu. Lūdzu zvanu! Balsosim par likumprojekta “Grozījums Covid-19 infekcijas izplatības seku pārvarēšanas likumā” (Nr. 1345/Lp13) atzīšanu par steidzamu! Lūdzu, balsosim! Par - 72, pret - nav, atturas - 1. Likumprojekts ir atzīts par steidzamu.
Paldies, kolēģi. Komisijas vārdā aicinu arī atbalstīt likumprojektu pirmajā lasījumā.
Deputāti nav pieteikušies debatēm. Lūdzu zvanu! Balsosim par likumprojektu “Grozījums Covid-19 infekcijas izplatības seku pārvarēšanas likumā” (Nr. 1345/Lp13) pirmajā lasījumā! Lūdzu, balsosim! Par - 76, pret - nav, atturas - 1. Likumprojekts pirmajā lasījumā ir atbalstīts. Lūdzu noteikt termiņu priekšlikumiem un izskatīšanas laiku Saeimas sēdē.
Godātie kolēģi! Budžeta un finanšu (nodokļu) komisija vienojās lūgt Saeimai atbalstīt šo likumprojektu otrajā, galīgajā, lasījumā bez atkārtotas izskatīšanas komisijā, ņemot vērā šī likumprojekta steidzamību, lai pašvaldības varētu jau izdot nepieciešamos saistošos noteikumus, ņemot vērā arī to, ka līdz 31. martam ir jāmaksā par pirmo ceturksni. Komisijas vārdā es aicinu kolēģus atbalstīt šo ideju bez otrreizējas caurlūkošanas.
Paldies. Lūdzu ieslēgt procedūras sadaļu. Vai deputātiem ir iebildumi pret likumprojekta izskatīšanu galīgajā lasījumā bez atkārtotas izskatīšanas atbildīgajā komisijā? Deputātiem iebildumu nav. Tātad balsosim par likumprojekta atbalstīšanu galīgajā lasījumā. Lūdzu zvanu! Balsosim par likumprojektu “Grozījums Covid-19 infekcijas izplatības seku pārvarēšanas likumā” (Nr. 1345/Lp13) otrajā, galīgajā, lasījumā! Lūdzu, balsosim! Par - 77, pret un atturas - nav. Likums pieņemts. Darba kārtībā - lēmuma projekta izskatīšana. Lēmuma projekts “Par Ministru kabineta 2022. gada 1. februāra rīkojumu Nr. 45, ar kuru grozīts 2021. gada 10. augusta rīkojums Nr. 518 “Par ārkārtējās situācijas izsludināšanu””. Aizsardzības, iekšlietu un korupcijas novēršanas komisijas vārdā - deputāts Mārtiņš Šteins.
Labrīt, cienījamā Saeimas priekšsēdētājas kundze! Labrīt, kolēģi! Sēdes skatītāji un klausītāji! Aizsardzības, iekšlietu un korupcijas novēršanas komisija ir izskatījusi Ministru kabineta apstiprinātos grozījumus rīkojumā Nr. 518 “Par ārkārtējās situācijas izsludināšanu”, kas paredz pagarināt ārkārtējo situāciju Ludzas novadā, Krāslavas novadā, Augšdaugavas novadā un Daugavpils pilsētā uz vēl trīs mēnešiem, proti, līdz 10. maijam, ņemot vērā joprojām nemainīgo situāciju uz Latvijas-Baltkrievijas valsts robežas. Komisijā tikām informēti, ka spiediens uz mūsu robežas neizsīkst un turpinās Lukašenkas režīma organizētā hibrīdoperācija. Un mums nav citas iespējas kā turpināt ārkārtējo situāciju pierobežas pašvaldībās. Tas ļauj robežas apsardzībā iesaistītajiem dienestiem - Valsts robežsardzei un Nacionālajiem bruņotajiem spēkiem, un Valsts policijai - operatīvāk reaģēt un labāk sadarboties šajā krīzes situācijā. Kopš 2021. gada 10. augusta kopumā no valsts robežas nelikumīgas šķērsošanas ir atturēti vairāk nekā piecarpus tūkstoši cilvēku. Minēto Ministru kabineta lēmumu komisija izskatīja savā 9. februāra sēdē un vienbalsīgi atbalstīja. Aicinu Saeimu atbalstīt šo lēmuma projektu.
Paldies. Deputāti nav pieteikušies debatēm. Lūdzu zvanu! Balsosim par lēmuma projektu “Par Ministru kabineta 2022. gada 1. februāra rīkojumu Nr. 45, ar kuru grozīts 2021. gada 10. augusta rīkojums Nr. 518 “Par ārkārtējās situācijas izsludināšanu””! Lūdzu, balsosim! Par - 68, pret - nav, atturas - 11. Lēmums pieņemts. Godātie kolēģi, sēdes darba kārtība ir izskatīta. Deputātu reģistrācija ir noslēgusies. Šā gada 10. februāra otro attālināto ārkārtas sēdi sāksim pulksten 9.30. Godātie kolēģi, darbu atsāksim pulksten 9.30. Līdz ar to šā gada 10. februāra pirmo attālināto ārkārtas sēdi slēdzu.